"संस्कृत व्याकरण-परम्परामे पाणिनी, कात्यायन एवं पतंजलि मुनित्रय वा महत्त्रय मानल जाइत छथि, तद्वते मैथिलीयो भाषाक व्यवस्थित व्याकरण देनिहार तथा एकर स्वतन्त्र भाषात्वकेँ निर्विवाद रूपमे स्थापित कयनिहार तीन गोट मनीषी सर्वथा अविस्मरणीय छथि। मैथिली व्याकरणक महत्त्रयमे पहिल छथि जार्ज अब्राहम ग्रियर्सन जे उनैसम शताब्दीक अन्तिम चरणमे सर्वप्रथम मैथिलीक व्याकरण (मैथिली ग्रामर) तथा मैथिली शब्द-संग्रह (मैथिली वोकाबुलरी)क रचना कऽ मैथिलीक स्वतन्त्र भाषात्व स्थापित कऽ देलनि। ओ सिद्ध कऽ देलनि जे मैथिली सर्वथा पूर्ण विकसित साहित्यिक परम्परासँ समृद्ध स्वतन्त्र भाषा थिक।
 मैथिली भाषाकेँ शास्त्रीय गरिमा प्रदान कयनिहार दोसर मनीषी भेलाह महावैयाकरण पं. दीनबन्धुझा जे संस्कृत व्याकरणक सूत्र-पद्धतिक अनुसरण करैत मिथिला-भाषा-विद्योतन नामक ग्रन्थक रचना कयलनि। ओही क्रममे मिथिला भाषा कोश तथा मिथिला भाषा धातुपाठ ग्रन्थक रचना कयलनि।
 मैथिली व्याकरणक महत्त्रयमे तेसर मनीषी थिकाह डा. सुभद्र झा। ओ मैथिलीक समुचित अधिकार प्राप्तिक हेतु विभिन्न स्तरपर चलैत आन्दोलन ओ विरोध, दुनूकेँ देखलनि। मैथिली भाषाक अपन स्वतन्त्र व्याकरण, समृद्ध शब्द-सम्पदा आ कतोक शताब्दीसँ चलि अबैत जीवन्त साहित्य-परम्पराक अछैत, मैथिली एकटा स्वतन्त्र भाषा थिक - ई बात स्वयंसिद्ध रहनहुँ एकरा एकटा बोलीमात्र अथवा हिन्दीक बोली सिद्ध करबाक निरन्तर कुचक्र चलयबाक प्रयास द्वारा एकर विकास ओ समुचित अधिकार प्राप्तिसँ वंचित कऽ सर्वतोभावेन विकासक पथकेँ अवरुद्ध कयल जा रहल छल। एहनमे विश्वमान्य भाषाविज्ञानक सिद्धान्तक आधारपर मैथिलीक स्वरूप-विवेचन ओ स्वतन्त्र भाषात्वकेँ स्थापित करबाक गम्भीर प्रयोजन आबि गेल छल। बीसम शताब्दीक चारिम दशकमे युवा अध्येता सुभद्र झा एहि उत्तरदायित्वकेँ स्वीकार कयलनि तथा महान् भाषाशास्त्री डा. सुनीति कुमार चटर्जीक मार्गदर्शनमे अत्यन्त कठिन परिश्रमसँ मैथिली भाषाक प्राचीन, मध्य ओ आधुनिक कालीन भाषिक स्वरूपक गम्भीर अध्ययन कऽ निष्कर्ष रूपमे दि फार्मेशन अफ दि मैथिली लैंग्वेज सदृश वृहद् ग्रन्थक रचना कऽ स्वतन्त्र भाषाक रूपमे मैथिलीक गरिमाकेँ देश-विदेशमे प्रतिष्ठापित कऽ देलनि।
 (अपन पोथी डा. सुभद्र झा केर उपारम्भ शीर्षक मे उपरोक्त विचार रखने छथि। )
वर्तमान युग मे आबिकय हम मैथिल सन्तान कतेक भाग्यशाली छी जे भारतक संविधान, नेपालक संविधान, विभिन्न प्रान्तक संविधान मे हमरा लोकनिक भाषा सम्मानित ढंग सँ विराजमान अछि। ई अलग बात भेलैक जे आइयो हम सब राज्य द्वारा पोषित कम शोषित बेसी छी, परञ्च स्वाभिमान जाहि-जाहि सपुत मे जागि गेल ओ अपन निजी कमाई केर पैघ हिस्सा अपन भाषा, साहित्य, संस्कृति आ समाज लेल खर्च करैत 'स्वयंसेवा-स्वसंरक्षण' केर सिद्धान्त पर अग्रसर अछि। एना हमरा लोकनि सनातनजिवी संस्कृति - सभ्यता 'मिथिला' केँ एहि घोर कलिकाल धरि बचौने छी, ई बाँचल रहत युगों-युगों धरि एहि मे हम सब कियो आश्वस्त छी।
 हरिः हरः! ! 